Predkladacia správa
Návrh rozpočtu Sociálnej poisťovne na rok 2006 a rozpočtového výhľadu na roky 2007 až 2010 (nové znenie) - ďalej len „návrh rozpočtu“, sa predkladá na zasadnutie vlády Slovenskej republiky v súlade s § 122 ods. 2 písm. f) zákona č. 461/2003 Z. z. o sociálnom poistení v znení neskorších predpisov a tiež v súlade s § 14 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.  
Návrh rozpočtu je zostavený v podmienkach zákona č. 461/2003 Z. z. o sociálnom poistení v znení neskorších predpisov účinných k termínu spracovávania materiálu pri premietnutí dopadov vyplývajúcich z vládou Slovenskej republiky schválenej novely citovaného zákona, a to s vplyvom II. piliera (príloha č. 1) vrátane komentára a bez vplyvu II. piliera (príloha č. 1a). Predkladá sa v znení prerokovanom Radou riaditeľov Sociálnej poisťovne a Dozornou radou Sociálnej poisťovne..
Pri vypracovaní návrhu rozpočtu základných fondov sa vychádzalo z údajovej základne Sociálnej poisťovne, z dostupných štatistických údajov v oblasti hospodárstva a demografie, z vývoja príjmov a výdavkov v predchádzajúcich rokoch. Pri návrhu rozpočtu správneho fondu sa vychádzalo z navrhovanej zákonnej tvorby správneho fondu najviac vo výške 2,8 % z prijatého poistného, 0,5 % z príspevkov na starobné dôchodkové sporenie, účelovej návratnej finančnej výpomoci na financovanie Projektu správy sociálnych dávok a ostatných príjmov.
V kvantifikácii jednotlivých ukazovateľov návrhu rozpočtu je premietnutý tiež vplyv makroekonomických ukazovateľov predikovaných Inštitútom finančnej politiky Ministerstva financií Slovenskej republiky (IFP MF SR) oficiálne predložených 16. 2. 2005. IFP MF SR predložil 16. 6. 2005 aktuálny odhad makrovývoja na roky 2006 až 2010. Od predikcie zo 16. 2. 2005, ktorú využila Sociálna poisťovňa na svoje prepočty sa iba málo odlišuje a preto z tohto titulu nevykonala Sociálna poisťovňa korekciu pôvodných prepočtov.
Prepočty obsiahnuté v návrhu rozpočtu vychádzajú zo skutočných výsledkov hospodárenia Sociálnej poisťovne za január až august 2005 a z očakávanej skutočnosti do konca roka 2005. Vyplýva z nich, že zostatok finančných prostriedkov vo fondoch Sociálnej poisťovne k 31. 12. 2005 by mal predstavovať 9 864 041 tis. Sk. Valorizácia dôchodkov od 1. 7. 2005 sa predpokladá vo výške 4 228 707 tis. Sk. Okrem valorizácie dôchodkových dávok zvyšujú sa aj úrazové dávky v zmysle § 82 ods. 2 zákona č. 461/2003 Z. z.. Celková suma valorizácie týchto dávok pre rok 2005 sa predpokladá vo výške 12 713 tis. Sk.
Podľa návrhu rozpočtu bez vplyvu II. piliera  sa z hľadiska hospodárenia Sociálnej poisťovne v bežnom roku predpokladajú nasledovné výsledky:
	v tis. Sk
Ukazovateľ	Návrh rozpočtu na rok 2006	Rozpočtový výhľad na rok	
		2007	2008	2009	2010	
Príjmy v bežnom roku	131 143 773	139 101 455	146 892 034	155 345 145	164 535 962	
Výdavky (náklady)	128 950 703	135 349 233	143 036 760	149 927 653	156 183 563	
Bilančný rozdiel	2 193 070	3 752 222	3 855 274	5 417 492	8 352 399	
Pri prepočtoch sa rešpektovali podmienky dané zákonom č. 461/2003 Z. z. o sociálnom poistení v znení neskorších predpisov (sadzba poistného na starobné poistenie 18 % a na poistné do rezervného fondu 4,75 %).
S vplyvom II. piliera sa predpokladajú v bežnom roku takéto výsledky hospodárenia:
					v tis. Sk	
Ukazovateľ	Návrh rozpočtu na rok 2006	Rozpočtový výhľad na rok	
		2007	2008	2009	2010	
Príjmy v bežnom roku	110 811 134	116 022 781	121 331 686	127 037 876	133 637 345	
Výdavky (náklady)	129 297 350	135 609 479	143 303 552	150 213 544	156 500 185	
Bilančný rozdiel	-18 486 216	-19 586 698	-21 971 866	-23 175 668	-22 862 840	
V kvantifikácii sa vychádzalo z predpokladu, že sporiteľov podľa zákona č. 43/2004 Z. z. o starobnom dôchodkovom sporení a o zmene a doplnení niektorých zákonov  bude na konci roka 2006 celkom 65 % z ekonomicky aktívnych obyvateľov. 
Z porovnania príjmov a výdavkov v roku 2006 v jednotlivých fondoch s vplyvom II. piliera vyplýva, že vo všetkých základných fondoch okrem základného fondu starobného poistenia a základného fondu garančného poistenia by mala vyčíslená výška príjmov kryť výdavky. Deficit v dôchodkovom poistení vznikne vo výške 40 416 478 tis. Sk. Po jeho navýšení o 6 877 825 tis. Sk, čo zodpovedá nutnému zostatku na zabezpečenie plynulosti výplat dôchodkových dávok, vznikne potreba krytia v dôchodkovom poistení vo výške 47 294 303tis. Sk. Na krytie deficitu môže Sociálna poisťovňa z vnútorných zdrojov zabezpečiť z rezervného fondu solidarity 15 885 863 tis. Sk a zo základných fondov v nadväznosti na znenie § 292 ods. 2 zákona č. 461/2003 Z. z. 13 808 440 tis. Sk. Na zostávajúcich 17 600 000 tis. Sk bude potrebné poskytnutie finančnej výpomoci od štátu v zmysle § 157 ods. 4 zákona č. 461/2003 Z. z.. 
Pri kvantifikácií v oblasti príjmov sa neuvažovalo so zdrojmi z odplaty za postúpenie pohľadávok spoločnosťou Veriteľ, a.s. ani z postupovania pohľadávok Sociálnou poisťovňou. Suma dlžného poistného pre jednotlivé roky je prepočítaná podľa metodiky používanej do roku 2005.
Výdavky na valorizáciu dôchodkových dávok a úrazových dávok sa v jednotlivých rokoch rozpočtujú takto:
					v tis. Sk	
Text	Rok 2006	Rok 2007	Rok 2008	Rok 2009	Rok 2010	
Zvýšenie od 1.7.o	5,4%	4,5%	3,9%	3,9%	4,2%	
Výdavky na zvýšenie dôchodkov podľa zákona č. 461/2003 Z. z.	2 865 883	2 566 088	2 360 694	2 464 971	2 779 157	
Výdavky na zvýšenie úrazových dávok podľa zákona č. 461/2003 Z. z.	8 634	7 823	7 290	7 802	8 975